**PILOTOINTIHANKE: Euroopan neuvoston arviointityökalu lasten ja alle 18-vuotiaiden nuorten osallistumisoikeuksien edistämisen arvioimiseksi**

**Tausta**

Euroopan neuvosto julkaisi vuonna 2016 arviointityökalun, jonka avulla jäsenmaat voivat mitata edistystään ministerikomitean suosituksen CM/Rec(2012)2 (suositus lasten ja alle 18-vuotiaiden nuorten osallistumisesta) toimeenpanossa. Arviointityökalun tavoitteena on saada jäsenmaiden toimintatavat vastaamaan suosituksen (2012)2 edellyttämää tasoa ja siten varmistaa lapsille YK:n lastenoikeuksien julistuksessa taattu oikeus osallistua heitä itseään koskevaan päätöksentekoon. Työkalu koostuu kymmenestä (10) indikaattorista, joiden perusteella jäsenmaat voivat arvioida toimiaan lasten osallistumisen turvaamiseksi ja edistämiseksi sekä keinojaan tarjota lapsille tilaisuuksia osallistua. Arviointityökalu indikaattoreineen sekä Euroopan neuvoston ohjeistus niiden soveltamiseksi esitetään tämän muistion liitteissä 1-4.

Suomi/OKM oli mukana Euroopan neuvoston työryhmässä, joka kehitti arviointityökalun. Työkalu on tähän mennessä pilotoitu kuudessa jäsenmaassa (Viro, Irlanti, Romania, Bulgaria, Italia ja Latvia), ja Suomen lisäksi Malta ja Slovenia aikovat pilotoida työkalun vuosina 2018-2019. Lisäksi Armenia ja Saksa ovat ilmaisseet kiinnostuksensa pilotointia kohtaan.

Suomi toimii Euroopan neuvoston puheenjohtajamaana 21.11.2018-17.5.2019. Suomen painopisteet puheenjohtajakaudelle ovat: 1) eurooppalaisen ihmisoikeus- ja oikeusvaltiojärjestelmän vahvistaminen, 2) tasa-arvo ja naisten oikeudet, sekä 3) avoimuus ja osallisuus sekä nuoret ja radikalisoitumisen ehkäisy. Lasten ja nuorten osallistumisoikeuksien edistämisen arviointityökalun pilotointihanke kytkeytyy luontevasti Suomen puheenjohtajuuskauden teemoihin ja tavoitteisiin.

**Roolit, vastuut ja aikataulu**

Oikeusministeriöllä on koordinaatiovastuu pilotointihankkeen toteutuksesta ja viestinnästä. Hanke toteutetaan yhteistyössä sosiaali- ja terveysministeriön, opetus- ja kulttuuriministeriön, sisäministeriön, Lapsiasiavaltuutetun toimiston, Etnisten suhteiden neuvottelukunnan, Suomen Kuntaliitto ry:n, Lastensuojelun Keskusliitto ry:n ja Mannerheimin Lastensuojeluliitto ry:n kanssa. Em. toimijat osallistuvat pilotointihankkeen suunnitteluun ja ohjausryhmän työskentelyyn sekä tukevat oikeusministeriön viestintää omilla viestintätoimillaan.

Arviointityökalun pilotointi on tarkoitus toteuttaa vuoden 2019 aikana. Joulukuussa 2018 oikeusministeriö on keskustellut pilotoinnin toteutukseen liittyvistä käytännön kysymyksistä em. toimijoiden kanssa. Joulu-tammikuussa oikeusministeriö käännätti Euroopan neuvoston tuottamat ohjemateriaalit (liitteet 2 ja 3) suomeksi ja ruotsiksi. Helmikuussa oikeusministeriö asettaa hankkeelle ohjausryhmän.

Oikeusministeriö järjesti arviointiprosessin käynnistysseminaarin 23. tammikuuta 2019 Helsingissä (UM/Pressiaula, Kanavakatu 3) yhteistyössä Euroopan neuvoston sihteeristön kanssa. Ennakkokutsu seminaariin lähetettiin 19.12.2018. Varsinaiset kutsut, ohjelma ja ilmoittautumisohjeet lähetettiin tammikuun alussa. Seminaariin kutsuttiin ohjausryhmän lisäksi muut teeman kannalta relevantit toimijat, kuten viranomaiset (ministeriöt, alue- ja paikallishallinto), kansalaisjärjestöt (lasten ja nuorten parissa toimivat järjestöt sekä lapsi- ja nuorisojärjestöt), lasten parissa toimivat ammattiyhdistykset (mm. OAJ, sosiaali- ja terveysala), sekä lasten oikeuksien, osallistumisen ja hyvinvoinnin tutkijat. Käynnistysseminaariin osallistuivat myös Euroopan neuvoston sihteeristön nimeämät konsultit (Anne Crowley ja Gerison Lansdown). Seminaarissa oli noin 40 osallistujaa.

Lastensuojelun Keskusliitto ry vastaa yhteistyössä Mannerheimin Lastensuojeluliitto ry:n kanssa lasten ja nuorten fokusryhmätapaamisten järjestämisestä. Muusta tiedonkeruusta ja analysoinnista sekä kansallisen arviointiraportin koostamisesta vastaa oikeusministeriö ohjausryhmässä sovittavalla tavalla (mahdollisesti osittain ostopalveluna).Arviointiraportin evaluointitilaisuuden järjestämisestä ja pilotointihanketta koskevan palautteen keruusta vastaa oikeusministeriö ohjausryhmässä sovittavalla tavalla. Yhteydenpidosta Euroopan neuvoston sihteeristöön vastaa oikeusministeriö.

Euroopan neuvosto tarjoaa konsultointitukea arviointiprosessin läpiviemiseksi ja on nimennyt Suomen pilotointihankkeen päävastuulliseksi konsultiksi Gerison Lansdownin. Konsultin tehtävänä on osallistua pilotoinnin suunnitteluun (konsepti ja metodologia, aikataulutus), ohjaukseen ja evaluointiin.

**Kustannukset ja rahoitus**

Arviointiprosessi pyritään toteuttamaan kustannustehokkaasti olemassa olevia henkilöresursseja, rakenteita, rahoitusta ja tietolähteitä hyödyntäen. Oikeusministeriö, Lastensuojelun keskusliitto ry ja Mannerheimin Lastensuojeluliitto ry kohdentavat hankkeen toteuttamiseen omia henkilöresurssejaan. Oikeusministeriö on hakenut Euroopan neuvostolta osarahoitusta pilotointihankkeen toteutuksesta aiheutuviin kuluihin. Oikeusministeriö vastaa hankkeen toteutuksesta aiheutuvista kuluista niiltä osin kuin Euroopan neuvoston rahoitus ei niitä kata. Järjestö- ja muut toimijat vastaavat omista kuluistaan.

**Alustava kustannusarvio (alv. 0 %): Euroa**

Hankkeen koordinointi ja arviointiraportin koostaminen

* Oikeusministeriö, 4 kk työpanos 20.000

Lasten fokusryhmätapaamiset

* Lastensuojelun keskusliitto, 1 kk työpanos 4.000
* Mannerheimin lastensuojeluliitto, 0,7 kk työpanos 2.800

Tiedonkeruu (mm. haastattelut) ja raportin koostaminen

* ostopalvelu, n. 8-10 htp 7.320

Raportin taitto ja layout

* VNK/OM työpanos 2.500

Materiaalien käännätys (indikaattorit, opas, valmis raportti)

* valtioneuvoston käännöspalveluiden työpanos 6.750

Ohjausryhmän työskentely, 4-5 kokousta (tarjoilukulut) 600

Käynnistysseminaari 1 pv, 40 hlö (VN tilat, tarjoilut tilataan) 1.450

Evaluointitilaisuus 0,5 pv, 40 hlö (VN tilat, tarjoilut tilataan) 850

Osallistujien matkakulut (käynnistys- ja evaluointiseminaarit) 1.680

**KUSTANNUKSET YHTEENSÄ 47.950**

**Alustava rahoitussuunnitelma: Euroa**

Euroopan neuvostolta haettava rahoitusosuus 6.000

Oikeusministeriön rahoitusosuus 5.900

Oikeusministeriön työpanos 22.500

VNK:n käännöspalveluiden työpanos 6.750

Lastensuojelun keskusliitto, 1 kk työpanos 4.000

Mannerheimin lastensuojeluliitto, 0,7 kk työpanos 2.800

**RAHOITUS YHTEENSÄ 47.950**

Kustannukset ja rahoitus tarkentuvat pilotointihankkeen suunnitelman vahvistuessa. Oikeusministeriö ja Euroopan neuvoston sihteeristö sopivat pilotointihankkeen toteutuksesta ja rahoituksesta keskinäisellä rahoitussopimuksella.

**Liitteet:** 1. Child Participation Assessment Tool: Implementation Guide

 2. Child Participation Assessment Tool: Indicators for measuring progress in promoting the right of children and young people under the age of 18 to participate in matters of concern to them

 3. Council of Europe Child Participation Assessment Tool. Implementation in member States – Work cycle III